kardosdrur/scandi-wiki huggingface dataset:
Højrevigepligt

Højrevigepligt er en færdselsregel, der bestemmer, at trafikanten skal holde tilbage for al trafik fra højre side. Dette er hovedreglen, som gælder, medmindre andet følger af trafiksignaler, færdselstavler eller afmærkning. Trafikanten skal desuden sikre sig, at trafik fra venstre holder tilbage for trafikanten selv i vigepligtsituationer.

Færdselsloven skelner mellem to vigepligtsregler: Ubetinget vigepligt og højrevigepligt. Der er ikke noget i den danske færdselslov, der hedder betinget vigepligt, venstrevigepligt eller ubetinget højrevigepligt.

Bestemmelsen om højrevigepligt findes bl.a. i den danske færdselslov § 26, stk. 4.

Reglen finder anvendelse i de fleste lande med højrekørsel herunder de fleste europæiske lande. Det er dog forskelligt, hvor hyppigt den finder anvendelse i de enkelte lande. Eksempelvis i Danmark er de fleste vejkryds med blot moderat trafik udstyret med markering af ubetinget vigepligt, mens højrevigepligt i Frankrig benyttes selv på meget trafikerede veje, fx på ringvejen Boulevard Périphérique i Paris.

Alle de steder, hvor ubetinget vigepligt ikke er anvist med afmærkning eller lignende, der gælder altid højrevigepligt (dog lige med undtagelse af vognbaneskift og sammenfletning). Det er typisk være:

 I villakvarterer og lignende.
 På parkeringspladser.
 På strande, hvor kørsel og parkering er tilladt.

Desuden er der højrevigepligt i lyskryds, hvis lyset ikke virker, og der ikke er skiltet med ubetinget vigepligt.

Historie 
I 1927 fik Danmark sin første egentlige færdselslov. Den fastslog blandt andet bestemmelser om højrevigepligt. Der var højrevigepligt overalt. Selv bilister på
de større veje skulle holde tilbage for alle, der kom ud fra mindre sideveje på højre side. Det førte til mange ulykker, især da bilerne begyndte at blive flere og køre
stærkere på vejene. Dette var uholdbart i længden, og med ”Bekendtgørelse om Hovedfærdselsaarer” fra 1937 introduceredes begrebet ”hovedveje” defineret i henhold til færdselsloven. Denne hovedvejsordning fastlagde en række hovedfærdselsårer, hvor kørende fra sideveje skulle have ubetinget vigepligt for kørende på de veje, der var blevet udlagt som ”hovedveje”. Fra begyndelsen fulgte særlige hovedvejsskilte med, bl.a. den velkendte trekant på højkant med hvid bund og rød ramme. Samtidig gennemførte man den første hovedvejsnummerering i Danmark. Med færdselsloven af 1955 og den gældende færdselslov af 1976 med ændringer er sket en betydelig øget anvendelse af ubetinget vigepligt, og højrevigepligt er stort set blevet begrænset til villakvarterer, parkeringspladser, strande og lignede med lav hastighed.

Referencer 

Færdselsregler
Vissinggård

Vissinggård er et skovgods (ikke en herregård) samlet af Einar Viggo Schou til Palsgaard Gods i 1919-20, af den gammel gård Nedenskov og den lille gård Havbæk. Gården ligger i Sønder Vissing Sogn i Horsens Kommune. Hovedbygningen er opført i 1920 ved arkitekt Johannes Magdahl Nielsen. Vissinggård Gods er på 458 hektar

Ejere af Vissinggård 
 (1919-1924) Einar Viggo Schou
 (1924) Gertrud Einarsdatter Schou gift Andersen
 (1924-1978) Ole Ebbe Andersen
 (1978-1980) Kirsten Olesdatter Andersen gift Mehlsen
 (1980-1983) Alix Emilie Arnsted gift Seidenfaden
 (1983-) Eva Gunnarsdatter Seidenfaden gift Nyboe-Andersen / Bent Nyboe-Andersen

Eksterne henvisninger 
 Vissinggårds hjemmeside

Bygninger, konstruktioner og anlæg i Horsens Kommune
Skovgodser i Danmark
Etableret i 1919
FCKHFC

FCKHFC (F.C. København Håndbold Fanclub) er den officielle fanklub for håndboldklubben F.C. København Håndbold, fanklubben blev stiftet den 27. august 2002.

Se også

Ekstern henvisning 
 FCK Håndbold Fanclub 

Håndbold i Danmark
F.C. Københavns fanklubber og fanfraktioner
Carsten V. Jensen

Carsten Vagn Jensen (født den 28. februar 1963) er en tidligere fodboldspiller, og nuværende fodbolddirektør i fodboldklubben Brøndby I.F. 

Efter et par år som assistenttræner for FCK blev han i 2006 sat i sportsdirektør stolen for klubben. D. 9. januar 2012 overtog Carsten V. Jensen ligeledes jobbet som cheftræner efter Roland Nilssons fyring.
I maj 2012 blev Carsten V. Jensen dog frataget stillingen som cheftræner og sat tilbage som sportsdirektør, efter en sæson hvor det blev til sølvmedaljer for FC København.

Han har bl.a. spillet i Holmegaard Glasværks Boldklub, Næstved IF, Brøndby IF, B. 1903 og FC København. Carsten V Jensen blev fyret i F.C. København 28. april 2014. 

I 2014 blev Carsten ansat som sportsdirektør for FC Nordsjælland, et job som han havde frem til 2019. 
Han  blev valgt som årets pokalfighter i 1995.

I Juli 2019, stoppede han som sportsdirektør i Nordsjælland, for at starte i den nyoprettede stilling som fodbolddirektør i Brøndby IF.

Referencer 

Fodboldspillere fra Danmark
Fodboldspillere fra Næstved IF
Fodboldspillere fra Herfølge Boldklub
Fodboldspillere fra Brøndby IF
Fodboldspillere fra FC København
Ledere i PARKEN Sport & Entertainment A/S
Peter Thielst

Peter Thielst (født 12. april 1951) er en dansk forfatter og mag. art. i filosofi. Han er redaktør på "Det lille forlag" (et nu ophørt forlag) og har oversat filosofiske værker, foruden at have udgivet en lang række bøger, inkl. indføringer i Kierkegaard og Nietzsche.

Bibliografi 
 (1977) Driftens fortolkninger
 (1978) Den kønspolitiske tænkning
 (1980) Søren og Regine
 (1984) Psykoanalyse og psykoterapi
 (1985) Kierkegaards filosofi (2. udg. 1992, 3. udg. 1999)
 (1988) Latterens lyst (2. udg. 1995)
 (1988) Drømmens veje
 (1989) Narkissos og Ekko
 (1989) Alice Miller
 (1990) Kønnet, kroppen og selvet
 (1991) Selvpsykologi (2. udg. 1998)
 (1992) Den europæiske krop
 (1993) Det onde
 (1994) Livet må forstås baglæns, men må leves forlæns
 (1995) Det gode (2. udg. 1997, 3. udg. 2001)
 (1996) Man bør tvivle om alt – og tro på meget, indføring i idéhistorie
 (1997) Jeg er ikke noget menneske – jeg er dynamit
 (1998) 5 danske filosoffer fra det 19. århundrede
 (1998) Det skønne (2. udg. 2001)
 (1999) Det sande (2. udg. 2001)
 (1999) Nietzsches filosofi
 (2000) Kødets lyst – tankens list
 (2001) Den bedste af alle verdener
 (2002) Den kløvede eros
 (2003) Livets mening – eller blot lidt sammenhæng og perspektiv

Eksterne henvisninger 
 Det lille forlags omtale af Peter Thielst 

Faglitterære forfattere fra Danmark
Dansksprogede forfattere fra Danmark
Personer i Kraks Blå Bog
Famitsu

(tidligere Famicom Tsūshin) er et japansk spilmagasin, der udgives af forlaget Enterbrain, Inc. Der er i alt fem versioner af Famitsu – Weekly Famitsu, Famitsu PS2, Famitsu Xbox, Famitsu Cube and Advance, and Famitsu Wave DVD. Famitsu regnes som ét af verdens mest respekterede spilmagasiner, og den første udgave af bladet udkom i 1985. I dag har det et ugentligt oplag på 800.000 eksemplarer.

Karaktersystemet 
Famitsu er kendt for dets hårde karaktersystem, hvor fire personer anmeldere giver et givent spil en karakter fra 1 til 10 (med 10 som det bedste). Summen af disse fire karakterer danner spillets samlede score. Det vil altså sige, at den mest eftertragtede karakter er 40/40, hvilket kun disse spil har fået gennem tiderne:

 The Legend of Zelda: Ocarina of Time (1998, Nintendo, for Nintendo 64)
 Soulcalibur (1999, Namco, for Dreamcast)
 Vagrant Story (2000, Square Co., for PlayStation)
 The Legend of Zelda: The Wind Waker (2003, Nintendo, for Nintendo GameCube)
 Nintendogs (2005, Nintendo, for Nintendo DS)
 Final Fantasy XII (2006, Square Enix, for PlayStation 2)
 Super Smash Bros. Brawl (2008, Nintendo, for Wii)
 Metal Gear Solid 4: Guns of the Patriots (2008, Konami, for PlayStation 3)
 428: Fūsa Sareta Shibuya de (2008, Sega, for Wii)
 Dragon Quest IX: Sentinels of the Starry Skies (2009, Square Enix, for Nintendo DS)
 Monster Hunter Tri (2009, Capcom, for Wii)
 Bayonetta (2009, Sega, for Xbox 360)
 New Super Mario Bros. Wii (2009, Nintendo, for Wii)
 Metal Gear Solid: Peace Walker (2010, Konami, for PlayStation Portable)

Referencer 

Tidsskrifter om computerspil
Etableret i 1986
Jørgen Glistrup

Jørgen Glistrup (født 1957) er cand.merc. i revision fra Handelshøjskolen og tidligere administrerende direktør i fodboldklubben F.C. København, hvor han stoppede i december 2008. Jørgen Glistrup tiltrådte i PARKEN Sport & Entertainment i 2002 og kom fra en stilling som økonomidirektør i Carlsberg. Han har tidligere været i Handelsbanken, Topdanmark og Danapak.

Jørgen Glistrup er søn af Lene og Mogens Glistrup, er gift og havde en datter, der døde af kræft som 18-årig. Den 23. marts 2017 blev han og Flemming Østergaard begge dømt skyldige i kursmanipulation i Østre Landsret. De blev begge idømt halvandet års fængsel.

Referencer 

Ledere i PARKEN Sport & Entertainment A/S
Økonomer fra Danmark
Carlsberg
Det lille forlag

Det lille forlag (ofte stiliseret som DET lille FORLAG) var et dansk forlag fra Frederiksberg, der udgav filosofiske værker og tekster. Peter Thielst var redaktør og ansvarshavende.

Forlaget har de seneste år oversat en lang række filosofiske klassikere til dansk, heriblandt John Rawls'   En teori om retfærdighed fra 2005, som har været 43 år undervejs (original udgave fra 1971).

Forlaget annoncerede i 2005 at det planlagde at lukke.

Henvisninger

Eksterne links 
 Det lille Forlag – officiel website  

Forlag fra Danmark
Frederiksberg Idrætspark

Frederiksberg Idrætspark er et stadion på Frederiksberg  hvor klubberne KB, FA 2000 og FB spiller deres hjemmekampe. KB og FB i københavnsserien  og FA 2000 i 3 Division.

Stadion har en kapacitet på 5.000 tilskuere hvor af de 1000 er overdækkede siddepladser. Der blev i sommeren 2013 etableret kunstgræs på banen og i 2014 et 250 lux lysanlæg. 

Tilskuerrekorden er 7.000 til en kamp mellem KB og AaB i 1952.

Stadionet benyttes  ligeledes af FIF Atletik.

Kilder og henvisninger 

 stadions.dk/frederiksberg.asp
 FIUs side om parken 

Fodboldstadioner i Danmark
Idrætspark
Kjøbenhavns Boldklub
Gentofte Sportspark

Gentofte Sportspark (indtil 2012  Gentofte Stadion) er et sportsanlæg i Gentofte med boldbaner, ishaller, idrætshaller og skatepark, ejet af Gentofte Kommune.

Gentofte Sportspark hed indtil 2012 Gentofte Stadion, men skiftede til sit nuværende navn i forbindelse med en stærre renovering af anlægget. Det nuværende fodboldstadion har en kunstgræsbane med banestørrelse på 105 x 68 meter og et lysanlæg på 500 lux ved opvisningskampe samt en tilskuerkapacitet på 4.000 inkl. ca. 600 siddepladser.

Stadionbanen bliver mest brugt til fodboldkampe og er hjemmebane for HIK og Jægersborg Boldklub samt amerikansk fodbold-klubben Copenhagen Towers.

Historie 

Gentofte Kommune udskrive i 1936 en arkitekt konkurrence om opførelsen af et idrætsstadion på kommunens grund på den gamle Tjørnegårds jorder, som kommunen forinden havde erhvervet. Konkurrencen blev vundet af Arne Jacobsen, og det nye stadion var klar til indvielse i 1942. En tribune med plads til 5.000 tilskuere på fodboldstadionet blev opført i 1954, og i 1965 blev anlægget udvidet med bl.a. bueskydningsbaner og en skøjtehal.

Tilskuerrekord til en fodboldkamp på det tidligere Gentofte Stadion er 13.500 tilskuere i 1985 i en kamp mellem Lyngby og B 1903. Ca. 12.000 tilskuere overværende, da B 1903 den 22. oktober 1991 besejrede Bayern München 6-2 på stadion.

Koncerter:

Det gamle Gentofte Stadion har været benyttet til adskillige koncerter, bl.a.:

 Supertramp - 1983
 Genesis (med Phil Collins) - 1987
 Pink Floyd - A Momentary Lapse of Reason Tour - 31. juli, 1988
 Simple Minds - 1989
 Tina Turner - Foreign Affair: The Farewell Tour - 22. maj, 1990
 Prince & The New Power Generation - Nude Tour, med Mavis Staples - 4. juni, 1990
 ZZ Top - Recycler World Tour , med Bryan Adams - 12. juni, 1991
 AC/DC, Metallica, Queensrÿche & The Black Crowes - Monsters of Rock - 10. august, 1991
 Michael Jackson - Dangerous World Tour - 20- juli, 1992 (udsolgt og havde deltagelse af 43,000 tilskuere.)
 Dire Straits (to shows) - 1992
 Metallica - Nowhere Else to Roam Tour, med Mercyful Fate, The Cult & Suicidal Tendencies - 28. maj, 1993
 Guns N' Roses - Use Your Illusion Tour - 8. juni, 1993
 U2 - Zoo TV Tour, med PJ Harvey & Stereo MC's - 27. juli, 1993
 Bruce Springsteen - 1993
 Brian Adams - 1994
 Rammstein (Giants of Rock) - 2005

Eksterne henvisninger og kilder 

 Gentofte Sportspark på Stadions.dk 
 Officiel hjemmeside

Fodboldstadioner i Danmark
Sportspark
Bygninger, konstruktioner og anlæg i Gentofte Kommune
Boldklubben 1903
KB's anlæg

KB's anlæg er et anlæg ejet af KB hvor klubbens spillere træner. FCK's superligahold træner også på disse baner. Anlægget ligger på Peter Bangs Vej på Frederiksberg, og på anlæggets areal ligger bl.a. KB Hallen.

Fodboldstadioner i Danmark
Idrætsanlæg i Danmark
Bygninger, konstruktioner og anlæg på Frederiksberg
Kjøbenhavns Boldklub
B 1903's anlæg

B 1903’s anlæg er et anlæg hvor fodboldklubben B 1903 træner. Anlægget ligger på Lyngbyvejen i Gentofte, hvor også klubbens klubhus ligger.

Fodboldstadioner i Danmark
Sport i Gentofte
Bygninger, konstruktioner og anlæg i Gentofte Kommune
Boldklubben 1903
Frederiksberg-Hallerne

Frederiksberg-Hallerne er et halanlæg på Frederiksberg, hvor bl.a. håndboldklubben København Håndbold spiller deres kampe.

Hallerne blev bygget i 2000 og har 1.400 pladser, heraf 940 siddepladser. Der var første gang fuldt hus i en kamp mod Viborg HK 14. marts 2001.

Hallerne bruges også indimellem til andre aktiviteter, f.eks. loppemarkeder. Tre-fire gange årligt afholdes desuden Dansk Legetøjsmarked med salg af gammelt legetøj til voksne samlere, og hvor især boderne med modeltog tiltrækker mange.

Referencer

Idrætshaller i Danmark
Hallerne
Etableret i 2000
Tjøme

Tjøme er en norsk ø og var indtil 2018 en økommune i Vestfold og Telemark fylke. I 2018 blev kommunen sammenlagt med Nøtterøy kommune til Færder kommune. Tjøme kommune havde et areal på 38 km² og en befolkning på 4.971 indbyggere (2016). Tjøme ligger helt yderst på vestsiden af Oslofjorden, og i øst og syd går kommunegrænsen mod denne fjord. I vest ligger Tønsbergfjorden og danner grænse til Sandefjord; i nord var der grænse til Nøtterøy i Vrengensundet.

Tjøme kommune bestod af de langstrakte øer Tjøme (12 km lang, 24,5 km²) i nord, Brøtsø (eller Brøtsøy) (1,9 km²) og Hvasser (3,6 km²) i sydøst. Øerne har broforbindelse med hinanden. Derudover er der 475 andre større og mindre øer og holme uden helårsbeboelse, f.eks. Sandø (eller Sandøy) (1,1 km²) og feriekoloniøen Hudø (eller Hui). Længst i syd ligger Tristein-øerne med Færder fyr. Det regnes som Oslofjordens sydlige endepunkt.

Naturforhold 

Landskabet er kuperet; det højeste punkt ifølge Statens Kortværk er Herkelås (80,5 m.o.h.) tæt fulgt af Holtekjæråsen (78,90 m.o.h.).

I samarbejde med Oslofjordens Friluftsråd sikrede Tjøme kommune 4 km² (omtrent 12 % af den daværende kommunes areal) som friarealer. Dette er friluftsområder åbne for alle. Det gælder populære udflugtssteder som Moutmarka, Mostranda og Verdens ende med det karakteristiske vippefyr helt syd på Tjøme, flere fine strande på Hvasser (blandt andet Lilleskagen, Fynsletta og Sydstranda) samt en række øer, for eksempel Ildverket.

Ejendommen Dirhue ved Tjøme centrum har været fredet efter lov om naturværn siden 1940'erne. En stor del af skærgården øst for Tjøme er beskyttet og ligger inden for Ormø-Færder naturværnsområde.

Historie 

Snorri Sturluson fortæller i sine kongesagaer, at kong Sverre Sigurdsson roede gennem Grindholmesundet på nordsiden af Tjøme på jagt efter baglerne i 1201. I 1718 var Tordenskjold i Sandøsund på Hvasser med orlogskibet Lolland. Herfra sejlede han videre til danskekongen med besked om, at den svenske Karl 12. var faldet.

Skibsfart, sælfangst, hvalfangst, og fiskeri gjorde Tjøme mere velstående end de fattige jordbrugsbygder i resten af Vestfold. I 1700-tallet voksede også skibsbyggerierne i øsamfundet, og der opstod efterhånden rederier med sejlskibe. 

Omkring år 1900 var Tjøme i færd med at blive et populært udflugtssted for såkaldte badegæster fra hovedstaden. De logerede hos private, og der blev etableret en række pensionater og hoteller. Andre tilflyttere skaffede sig egne fritidsboliger.

Navnet Tjøme stammer antagelig fra det norrøne Tjúma som kan være afledt fra «taumr», det vil sige tov og hænger måske sammen med øens langstrakte form.

Tjøme var oprindeligt et anneks til Nøtterøy, men blev eget pastorat i 1872. 

Tjøme blev en selvstændig kommune ved indførelse af formandskabsloven i 1837 og fungerede som sådan, indtil den fra nytår 2018 blev en del af Færder kommune.

Eksterne henvisninger 

 Zoombart satelitfoto over Nøtterøy og Tjøme
 En fyldig samling historiske skrifter om Tønsberg og omegn 
 Om historisk kystkultur i Vestfold
 Historiske fotografier fra Tjøme 1901-1953

Øer i Vestfold og Telemark
Kajakpolo

Kajakpolo er en sportsgren, hvor to hold forsøger at score mål mod hinanden mens de ror i kajak. Der benyttes en særlig kort, fladbundet polokajak, og deltagerne bærer af sikkerhedshensyn både hjelm med visir og forstærket svømmevest.

Der er fem spillere på hvert hold (det er tilladt at have tre reserver) og der spilles 2×10 minutter. Målet hænger 2 meter over vandoverfladen og er 1,5 meter bredt og 1 meter højt. De største baner måler 35 m × 23 m. Kajakerne skal være mellem 2,1 meter og 3,1 meter lange med en bredden på 50-60 cm.

Kajakpolo kan også spilles indendørs. Spilles der i 25 meter bassin, sker det tit med firmandshold og med regler der er tillempet den mindre plads.

Sporten organiseres i Danmark af Dansk Kano og Kajak Forbund.

Der bliver afholdt officielt Danmarksmesterskab for både damer, herrer og juniorer.

Spilleregler 

Der anvendes særlige bolde til spillet – kajakpolobolde – som kastes med hånd eller med pagaj. Spilletiden er 2×10 minutter med en treminutters halvleg.

Kampene dømmes normalt af et dommerpar der står på hver sin side af banen.

I starten af hver halvleg, placerer spillerne sig med bagenden af kajakken på hver deres baglinje. På dommerens fløjt, bliver bolden kastet ind på banens midte, en spiller fra hver hold sejler mod bolden, de andre må følge med, med en kajakslængde efter den foreste – og spillet er i gang.

Under spillet anvendes hjørnekast eller målkast, hvis bolden har forladt banen ad baglinjen, indkast, hvis bolden har forladt banen ad sidelinjen eller den kastes af dommeren såfremt, der er tvivl om, hvem der har kasteretten.

Målvogteren må ikke som de andre spillere angribes. Holdene kan lade enhver spiller udfylde pladsen som målvogter.

Båden 

Polokajak er en særlig type af kajak der benyttes til at spille kajakpolo. 

Denne type kajak adskiller sig fra mere traditionelle kajakker ved at være væsentligt kortere. Dette gør at kajakken er let at dreje rundt, hvilket er nødvendigt når man skal bevæge sig rundt på den afgrænsede kajakpolobane. Til gengæld er den meget lidt retningsstabil, og er derfor ikke velegnet til længere ture.

Polokajakken styres udelukkende med ens pagaj, da der ikke er noget ror.

I lighed med en havkajak sidder man med knæene under cockpitkanten, hvilket giver mulighed for at rulle (populært kaldet grønlændervending).

Da kajakpolo er en kontaktsport er en polokajak bygget så den er meget robust, og derved kan klare de sammenstød der sker i løbet af en kamp. Sammenstødenen sker da spillerne må flytte deres modstandere ved brug af kajakken.

Eksterne henvisninger 

 Dansk Kano og Kajak Forbunds reglerne for kajakpolo. 
 Kajakpolo i Odense Havn

Kano og kajak
Polo
Bigruppen

Bigruppen (opr. Bi-gruppen) er et socialt netværk for biseksuelle i LGBT Danmarks afdeling i København. Det begyndte officielt onsdag 2. juni 2004, og var oprindelig en gruppe der mødtes på månedlig basis. I dag mødes den fast den 1. fredag i måneden.

Historie 
Bigruppens oprindelige basis var en lille 4-personers gruppe på Groupcare-diskussionslisten Bisser, der i 2003 søgte at udvide det virtuelle miljø med en fysisk mødegruppe og senere en hjemmeside. Gruppen forsøgtes først tilknyttet performance-gruppen dunst, men havde kun mulighed for at mødes der to gange i alt pga. problemer med adgang til især lokalerne i Bøssehuset på Christiania.

Hjemmesiden blev kaldt Biotopia.dk, men grundet identitetsdiskussion gik arbejdsgruppen bag hjemmesiden i opløsning umiddelbart efter dens lancering i marts 2004. Hjemmesiden blev drevet af et af de oprindelige medlemmer, dog uden tilknytning til gruppen, og blev nedlagt i 2008.

Fra marts 2005 mødes gruppen to gange om måneden i LGBT Danmarks lokaler. I januar 2006 droppede gruppen bindestregen i navnet.

Gruppen er opstået med forbillede i andre landes lokale grupper for biseksuelle, som f.eks. London Bisexual Group, og er (maj 2010) den eneste eksisterende faste mødegruppe for biseksuelle i Danmark, fraregnet rent webbaserede grupper.
Bigruppen har, udover at være basis for muligheden for at møde andre biseksuelle, også været platform for et udvalg til håndtering af specifikke politiske spørgsmål om biseksuelle inden for og uden for LGBT Danmark.

Eksterne henvisninger 
 Bigruppen 
 http://www.lgbt.dk

Foreninger fra Danmark
Etableret i 2004
LGBT-organisationer
Livristsagen

Livristsagen var retssag, der  i 1997-98 var rejst mod en livrist for kongehuset.

I april 1997 blev en 32-årig livrist for Prins Joachim og Prinsesse Alexandra fyret efter ni måneders ansættelse. Livristen blev samtidig af hofchef Per Thornit meldt til Lyngby Politi for bedrageri, mandatsvig og brugstyveri til en værdi af omtrent 500.000 kr. En del af dette beløb omfattede istandsættelse af livristens tjenestebolig på Sorgenfri Slot for 400.000 kr.

Undervejs nægtede livristen sig skyldig, mens Prins Joachim med henvisning til sin immunitet ifølge Kongeloven afviste at vidne i retten.
Sagen viste, at kongehuset havde mange uformelle aftaler med de ansatte som aflønning for overarbejde, og der var uenighed om aftalens indhold.

18. maj 1998 opgav politimesteren i Lyngby efter samråd med statsadvokaten for Sjælland at rejse tiltale mod livristen.

Ifølge Ekstra Bladet betalte kongehuset senere 60.000 kroner til livristen i erstatning for uberettiget afskedigelse.

Referencer

Eksterne kilder/henvisninger 
 Steffen Christensen :  Politikens Hvem Hvad Hvor 1999.
 Bernt Blomquist:Levde fett på prinsens kredittkort

Kriminalsager i Danmark
Paradentose

Parodontitis (i almen befolkningen kendt som Paradentose eller parodontose) er et bakterieangreb i den knogle, som tænderne sidder fast i. Parodontitis forårsager i et sent stadium løse tænder. Tandkødsbetændelse og rødt, ømt og blødende tandkød er en forløber for parodontitis. Der er flere forskellige typer af parodontitis. De mere almindelige typer omfatter kronisk parodontitis, aggressiv parodontitis, nekrotiserende parodontitis.

Hvorfor får man parodontitis 
Parodontitis skyldes en vedvarende betændelse i tandens omkringliggende væv (støttevæv), herunder den knogle, som tandroden sidder fast i. Betændelsen starter altid i tandkødet som tandkødsbetændelse, hvorfra den breder sig til støttevævene. Både ved tandkødsbetændelse og parodontitis er der tale om organismens reaktion på bakterier, som sidder på tænderne.

Behandling 
Det er centralt at få behandlet parodontitis i god tid, da tænderne ellers yderligere vil miste sit fæste og det vil blive svært for en tandlæge at bevare dem. For at bedst muligt sikre at parodontitis ikke udvikler sig yderligere, vil tandlægen foretage en tandrodsrensning med henblik på at fjerne bakterier og tandsten i tandkødslommen. Behandlingen kan være vanskelig og ofte langvarig. Det kan være nødvendigt at foretage en tandkødsoperation/parodontitisoperation, hvis tandkødslommerne er meget dybe.

Referencer

Eksterne henvisninger 
 Netdoktor.dk om paradentose.

Odontologiske sygdomme
Tænder
Drilleri

Drilleri er at spille vittigt på en persons svagheder eller komiske træk. Det kan gøres groft og ydmygende, hvor det så må karakteriseres som mobning eller det kan gøres som en slags leg mellem venner og slægtninge.

Socialvidenskabelige begreber